麥玲玲師傅難忘登娛樂版被指「倒奶買鞋」:唔通隻腳擺喺個頭咩
堪輿學家麥玲玲主持的清談節目《玲玲友情報》,昨晚(10日)一集主題為「主播唔係咁易做」,嘉賓為第一代「天氣女神」黃婉曼(Icy),當年她報道天氣時憑活潑跳脫的名句「我哋一齊跳出香港」,頓時成為萬千宅男的女神。她跟老公的邂逅始於馬場,過程非常浪漫。婚後她飼養的一匹馬,以「跳出香港」命名,先後贏過不少獎金及榮譽。
Icy在節目中自爆當年做天氣主播時的秘聞,因為表現較跳脫,又要講自家名句「我哋一齊跳出香港」,所以好多時都是赤腳上陣錄影,她笑說︰「公司提供嘅高踭鞋太高,所以我會除鞋報天氣,方便行嚟行去。同埋顯示世界各地天氣嘅布告板,其實只有觀眾睇到,我哋係要估個位置,邊度係北京、邊度係香港。」講到跟老公馮柏基的邂逅始於馬場,Icy相信是「命中注定」,她甜蜜表示︰「同老公都係馬場識,都相信緣份。係馬場唔同場合下碰到三次,當時覺得真係有緣。同埋自己鍾意少少肥,肥肥哋幾得意,同老公係由有好感開始。」
傳播學系出身的Icy,任幕前時不時要跟記者打交道,入行時有友人忠告不可以同記者做朋友,但她並不同意︰「藝人同記者關係唇齒相依,到而家我都有啲識咗超過10年嘅記者朋友。」玲玲師傅亦表示認同,部份記者都會講義氣︰「當然好似你咁講,做咗啲好壞嘅事,真係好難幫你寫好。但有時要幫手要宣傳,都會無所謂,重點係你對人要真誠,大家先做到朋友。」她笑言5段新聞有3段寫好,已經當贏,不要太介意報章的報道手法。玲玲師傅直言歌功頌德的娛樂新聞沒有收視,多年前一篇報道卻令她印象深刻︰「好記得有次出去買鞋,緊係彎低身試鞋,點知後來段新聞標題係『麥玲玲倒奶買鞋』。」事後她致電報館相熟記者,笑笑口問︰「點呀,唔通隻腳擺喺個頭咩。其實又無乜傷害性,鬆容啲一笑置之。其實大家咁努力,都係想人寫你啫,今日新聞,聽日就唔記得咗啦,唔使太認真,娛樂圈就係咁。」